
Къэрал дамыгъэхэр ярет
Адыгей. Республикэм и Iэтащхьэ ТхьэкIушынэ Аслъэнджэрий къэрал дамыгъэхэр зыхуагъэфэща цIыху 40-м щIигъум яритащ.
Iуэхугъуэ гуапэ щекIуэкI Правительствэм и унэм щызэхуэсат дохутырхэр, журналистхэр, щIэныгъэлIхэр, егъэджакIуэхэр, экономистхэр, мэз лэжьакIуэхэр. Адыгейм и Iэтащхьэм къызэрыхигъэщащи, зи къалэныр хьэлэлу езыхьэкI, я лэжьэгъухэм щапхъэ яхуэхъу цIыху емызэшыжхэр.
— Республикэм и цIыху нэхъыфIхэр фэращ икIи фи лэжьыгъэфIым папщIэ фIыщIэ фхудощI. Республикэм папщIэ фэ Iуэхушхуэ куэд зэфIывох, — яжриIащ ТхьэкIушынэ Аслъэнджэрий къызэхуэсахэм.
Республикэм и дамыгъэ нэхъ лъапIэр «Адыгейм и щIыхь» медалыр хуагъэфэщащ лэжьыгъэм и ветеран Щхьэлахъуэ Щрахьмэтрэ УФ-м и Пенсэ фондым и къудамэм и унафэщI Къул Аскэрбийрэ.
Псы есыпIэ щаухуэ
Къэрэшей-Шэрджэс. Республикэм и еджапIэ нэхъыщхьэхэм я нэхъ инхэм ящыщ зым псы есыпIэ къыщызэIуахынущ. Республикэм и Iэтащхьэ Темрезов Рашид Кавказ Ищхъэрэ къэрал гуманитар-технологие академием щыIащ икIи ухуэныгъэхэр зэрекIуэкIым щыгъуазэ зищIащ.
Комплексыр иджырей мардэм къезэгъыу щытынущ. Бассейным зэуэ цIыху 64-рэ екIуэлIэнущ. Ухуэныгъэр сом мелуани 150-рэ и уасэщ. Мылъкур федеральнэ, республикэ бюджетхэм къыхэкIынущ.
УЭРДОКЪУЭ Женя.
